Symbol rozcestia O iných významoch výrazu *Pevnosť Boyard* pozri *Pevnosť Boyard (rozlišovacia stránka)*.
Súradnice: 45° 59′ 59″ s.š. 1° 12′ 50″ z.d.

Pevnosť Boyard v roku 2006.
Pohľad zhora.
Pomocná plošina.
**Fort Boyard** [forbojár] (doslova „Pevnosť Bojar", ľudovo *Pevnosť Boyard*) je pevnosť na mori medzi ostrovmi Île-d'Aix a Île d'Oléron v úžine Pertuis d'Antioche pri západnom pobreží Francúzska. Je 65 metrov dlhá, 35 metrov široká a jej múry sú 25 metrov vysoké.

Dejiny
------

Vybudovanie podobnej pevnosti bolo zvažované už od dokončeného arzenálu v roku 1666, ale Vauban túto myšlienku kráľovi Ľudovítovi XIV. vyhovoril slovami: „Sir, bolo by ľahšie chytiť do zubov Mesiac než sa usilovať o stavbu v takejto lokalite."

So stavbou pevnosti začali až v roku 1801, za vlády Napoleona, na ochranu pobrežia (a obzvlášť arzenálu v Rocheforte) pred možnou inváziou cudzích (najmä britských) námorných síl. V tom čase delá nemali veľký dostrel a vzdialenosť medzi ostrovmi Aix a Oléron bola príliš veľká, aby blokovali prejazd.

Nasledujúce ťažkosti pri stavaní základov (kamenné bloky museli byť inštalované na piesočnaté morské dno pri odlive, kde by mohli ešte klesnúť ku dnu vlastnou hmotnosťou) spôsobili prerušenie stavby v roku 1809. Výstavba pokračovala v roku 1837, za vlády Ľudovíta Filipa I. po obnovení napätia v Spojenom kráľovstve. Opevnenie bolo dokončené v roku 1857, s dostatočným počtom miest pre 250 mužov.

V čase dokončenia stavby pevnosti sa však dostrel diel výrazne zväčšil, takže pevnosť sa stavala zbytočne. O niekoľko rokov neskôr sa Fort Boyard krátko využívala ako väznica. Časom pevnosť chátrala a zaborila sa do mora, pretože nebola udržiavaná.

Využitie
--------

Pevnosť slúžila na vojenské účely (v čase Parížskej komúny slúžila ako väzenie). V roku 1962 bola predaná v aukcii súkromnej osobe, ktorá sa o ňu následne nestarala a preto chátrala. Pevnosť sa taktiež objavila v dobrodružnej dráme *Dobrodruhovia* z roku 1967 s Alainom Delonom a Linom Venturom. V roku 1989 ju táto osoba predala producentovi zábavných televíznych relácií menom Jacques Antoine, ktorý ju obratom predal za symbolický jeden frank departementu Charente-Maritime, ktorý financoval rekonštrukciu pevnosti výmenou za umožnenie exkluzívneho natáčania televíznych relácií.

Následne sa začali práce na obnove pevnosti s cieľom pripraviť ju pre televíznu šou nazývanú *Pevnosť Boyard*. V pevnosti bola zavedená elektrina a na uľahčenie prístupu pre televízne štáby bola inštalovaná stavba podobná ropnej plošine. Prestavba pevnosti bola dokončená v roku 1989 a nakrúcanie sa začalo v roku 1990. Fort Boyard sa využíva dodnes.

Referencie
----------

1. ↑   *PEVNOSŤ BOYARD - event inšpirovaný legendou | TEAMBUILDING | OUTDOOR TEAMBUILDING* [online]. eventonline.sk, [cit. 2023-05-03]. Dostupné online.
2. ↑   *Fort Boyard | Marennes Oléron Tourisme* [online]. www.oleron-island.com, [cit. 2023-06-20]. Dostupné online. (po anglicky)
3. ↑   *Le monument Fort Boyard* [online]. www.fan-fortboyard.fr, [cit. 2023-04-26]. Dostupné online. (po francúzsky)
4. ↑   *Vznikla na Napoleonov pokyn a slúžila aj ako väznica. Príbeh legendárnej pevnosti Boyard* [online]. EMEFKA, 2021-05-30, [cit. 2023-05-03]. Dostupné online.
5. ↑  FRENCHGR, Nationality; PARENTS; ANTOINEPARENTS, re. *Jacques Antoine - Alchetron, The Free Social Encyclopedia* [online]. Alchetron.com, 2017-08-18, [cit. 2023-05-03]. Dostupné online. (po anglicky)

Iné projekty
------------

Commons
* Spolupracuj na Commons Commons ponúka multimediálne súbory na tému **Pevnosť Boyard**

Externé odkazy
--------------

* The story of Fort Boyard
* Fort Boyard

Zdroj
-----


|  |  |
| --- | --- |
| Portal | Filmový portálFrancúzsky portálHistorický portálGeografický portál |

*Tento článok je čiastočný alebo úplný preklad článku Fort Boyard na nemeckej Wikipédii.*